Virallinen lehti nro C 354 , 19/11/1998 s. 0080



KIRJALLINEN KYSYMYS P-1205/98 komissiolle esittäjä(t): Franco Malerba (PPE) (6. huhtikuuta 1998) Aihe: Kapasiteetiltaan pienissä laitoksissa tuotettujen lihavalmisteiden terveysmerkintää koskevat yhteisön määräykset ja niiden vaikutus Italiassa Tietyt italialaiset pienet ja keskisuuret lihantuottajayritykset, kuten Genovan Sant'Olcesessa sijaitseva tunnustusta saanut leikkeleidenvalmistaja Cabella A, ovat hiljattain ryhtyneet tuotannossaan sijoittamaan huomattavasti laadun parantamiseen ja hygieniavaatimusten täyttämiseen yhteisön määräysten (direktiivit 92/5/EY ((EYVL L 57, 2.3.1992, s. 1. )) ja 95/23/EY ((EYVL L 243, 11.10.1995, s. 7. )) mukaisesti yhteisön laatumerkin saamiseksi. Italian terveysministeriön 11. heinäkuuta 1997 antamalla säädöksellä, jolla teuraslihasta annetut yhteisön määräykset saatetaan osaksi kansallista oikeutta, tuotantoa syrjitään kuitenkin niin, että kiinnitetään huomiota yksinomaan tuotannon määrään ja jätetään huomiotta laatu- ja hygieniavaatimukset. Perinteiset pienimuotoisen tuotannon tuotteet (jotka useimmiten ovat korkeinta laatua) voivat siis saada vain ¨Italian markkinoiden¨ leiman, sillä ne eivät yllä terveysministeriön vahvistamiin vähimmäismääriin. Voiko komissio selvittää, tulkitaanko näitä yhteisön määräyksiä kaikissa jäsenvaltioissa pienimuotoisen tuotannon vahingoksi? Mitä välineitä komissio aikoo käyttää korjatakseen kilpailusäännöistä aiheutuneet vääristymät, suojellakseen kuluttajan etuja ja arvostaakseen pieniä ja keskisuuria yrityksiä, joilla on kehityksen ja työllisyyden kannalta suuri merkitys tällä ja muilla yhteisön talouden aloilla? Komission jäsenen Franz Fischlerin komission puolesta antama vastaus (12. toukokuuta 1998) Tuoreen lihan tuotannosta säädetään direktiivissä 64/433/ETY ((EYVL L 121, 29.7.1964. )) (¨tuoretta lihaa koskeva direktiivi¨) sellaisena kuin se on konsolidoituna direktiivillä 91/497/ETY ((EYVL L 268, 24.9.1991. )) ja viimeksi muutettuna direktiivillä 95/23/EY ((EYVL L 243, 11.10.1995. )). Lihavalmisteiden tuotannosta säädetään direktiivissä 77/99/ETY ((EYVL L 26, 31.1.1977. )) (¨lihavalmisteita koskeva direktiivi¨) sellaisena kuin se on konsolidoituna direktiivillä 92/5/ETY ((EYVL L 57, 2.3.1992. )) ja viimeksi muutettuna direktiivillä 97/76/EY ((EYVL L 10, 16.1.1998. )). Jos laitokset täyttävät näiden direktiivien säännöt, jäsenvaltioiden viranomaiset voivat hyväksyä ne tuotantolaitoksiksi. Näiden laitosten valmisteissa on käytettävä terveysmerkintää, josta säädetään asiaa koskevassa direktiivissä (soikea leima, kuten direktiivien asiaa koskevissa luvussa kuvaillaan). Ne voivat saattaa lihavalmisteensa markkinoille yhtenäismarkkinoilla. Direktiivien säännöksissä annetaan lisäksi jäsenvaltiolle mahdollisuus myöntää joistakin vaatimuksista poikkeus lihavalmisteita valmistaville laitoksille, joilla ei ole teollisen laitoksen rakennetta tai tuotantokapasiteettia (niin sanotut pienet laitokset). Näiden laitosten tuotanto on kuitenkin merkittävä kansallisella terveysmerkinnällä ja sen vuoksi sen voi saattaa vain kansallisille markkinoille. Jos pienet laitokset, joilla ei ole teollisen laitoksen rakennetta tai tuotantokapasiteettia, täyttävät asiaa koskevan direktiivin yleissäännökset eikä niille ole myönnetty poikkeuksia sääntöihin, ne voivat saada edellä mainitun yleishyväksynnän (soikea leima, joka oikeuttaa markkinoille saattamisen yhtenäismarkkinoilla). Tällöin myös pienillä laitoksilla on mahdollisuus saattaa tuotantonsa markkinoille yhtenäismarkkinoilla. Samat säännöt koskevat kaikkia jäsenvaltioita.